Reacția neașteptată pe care a avut-o un african după ce s-a mutat în România. Un anumit obicei al oamenilor a fost un adevărat șoc pentru acesta.
Într-un clip video postat pe rețelele sociale, un tânăr african care s-a mutat în România a vorbit despre lucrurile de care a fost surprins după ce a ajuns aici.
Printre altele, tânărului nu i-a venit să creadă că românii nu se tem să-și manifeste afecțiunea în public, deoarece nu era obișnuit cu acest lucru în țara sa.
Până la urmă, tânărul și-a dat seama că acest lucru este normal la noi în țară, așa că a ținut să-l menționeze și în videoclipul său.
“Un șoc pentru mine a fost afecțiunea în public. Dumnezeule, prima oară m-am gândit ‘Ce se întâmplă aici? De ce toți oamenii se sărută în locuri publice?’.
Pe parcurs am realizat că în România e normal. Deci, dacă aveți de gând să veniți aici, să luați aminte că afecțiunea în public este un lucru normal în România”, a spus bărbatul pe Tik Tok.
Manifestarea afecțiunii în public nu a fost singurul lucru care l-a șocat atunci când a venit în România. Tânărului nu i-a venit să creadă atunci când a văzut că femeile fumează în public. În alte culturi, acest lucru ar putea fi considerat ciudat.
“Al doilea șoc a fost să văd femei fumând. Aproape că mi-am sunat părinții să-i anunț că mă întorc acasă. Apoi iar am realizat că sunt în România și e un lucru foarte normal”, a adăugat el, potrivit observatornews.ro.
De asemenea, acesta a vorbit despre felul în care românii se comportă cu vecinii lor. Tânărul din Africa este obișnuit ca oamenii să-și salute vecinii și să aibă o scurtă conversație cu aceștia, lucru pe care nu l-a văzut și aici.
“Un alt șoc, a fost când am realizat că vecinii nu se salută între ei. Când le urezi vecinilor ‘bună dimineața’, reacționează ca și cum i-ai deranjat.
De unde vin eu, vecinii, până și străinii, se salută, se întreabă ‘ce mai faci?’. E normal aici, în România, să nu saluți pe cineva pe care nu-l cunoști și nu te ofensa dacă nu îți răspund la salut”, a explicat el.